Document ID: 32004R0533

Reference:
11/Volumul 34
RO
Jurnalul Ofícial al Uniunii Europene
276
32004R0533
L 086/1
JURNALUL OFÍCIAL AL UNIUNII EUROPENE
REGULAMENTUL (CE) NR. 533/2004 AL CONSILIULUI
din 22 martie 2004
privind stabilirea de parteneriate europene în cadrul procesului de stabilizare și asociere
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 181a alineatul (2) prima teză,
având în vedere propunerea Comisiei,
având în vedere avizul Parlamentului European (1),
întrucât:
(1)
Consiliul European de la Feira, care a avut loc la 19 și 20 iunie 2000, a confirmat că obiectivul său rămâne integrarea cât mai completă posibil a țărilor din Balcanii de Vest în curentul politic și economic dominant al Europei și a recunoscut că toate țările interesate sunt candidați potențiali la aderarea la Uniunea Europeană.
(2)
Declarația de la Zagreb, adoptată în cadrul reuniunii la nivel înalt care a avut loc la 24 noiembrie 2000 între șefii de stat și de guvern din Uniunea Europeană și din țările participante la procesul de stabilizare și asociere, a recunoscut că perspectiva aderării este oferită în funcție de îndeplinirea criteriilor definite de Consiliul European de la Copenhaga din iunie 1993 și de progresele realizate în cadrul punerii în aplicare a acordurilor de stabilizare și de asociere, în special de cele privind cooperarea regională.
(3)
Consiliul European de la Salonic, care s-a reunit la 19 și 20 iunie 2003, a reafirmat că este hotărât să susțină pe deplin și eficient perspectiva europeană a țărilor din Balcanii de Vest, precizând că acestea vor face parte integrantă din Uniunea Europeană de îndată ce vor îndeplini criteriile stabilite. Acesta a aprobat concluziile Consiliului din 16 iunie 2003, în special anexa intitulată „Agenda de la Salonic pentru Balcanii de Vest: către integrarea europeană”. „Agenda de la Salonic” definește căile și mijloacele care permit intensificarea procesului de stabilizare și asociere, în special prin elaborarea de parteneriate europene.
(4)
În temeiul Declarației de la Salonic adoptate în cadrul reuniunii la nivel înalt organizate între Uniunea Europeană și țările din Balcanii de Vest la 21 iunie 2003, „Agenda de la Salonic” este considerată a fi o prioritate comună, pe care Uniunea și țările din Balcanii de Vest se angajează să o pună în aplicare. Procesul de stabilizare și asociere îmbogățit rămâne cadrul general al parcursului european al țărilor din Balcanii de Vest până la viitoarea lor aderare.
(5)
Parteneriatele europene pentru țările din Balcanii de Vest vor identifica acțiunile care urmează să fie întreprinse cu prioritate în vederea susținerii eforturilor pe care le depun pentru a se apropia de Uniunea Europeană și vor întocmi o listă a acestor acțiuni care va servi drept referință pentru evaluarea progreselor realizate. Aceste parteneriate vor fi adaptate nevoilor specifice ale țărilor și nivelurilor de pregătire respective, precum și particularităților procesului de stabilizare și asociere, în special cooperarea regională. În cadrul elaborării parteneriatelor europene, vor avea loc consultări informale cu aceste țări și, după caz, cu comunitatea internațională extinsă în vederea pregătirii parteneriatelor europene.
(6)
Rolul parteneriatelor europene, actualizate în funcție de nevoi, este acela de a ajuta țările din Balcanii de Vest să se pregătească pentru aderare într-un cadru coerent și să elaboreze planuri de acțiune, însoțite de un calendar de reforme și care definesc mijloacele precise prin care acestea au intenția să îndeplinească cerințele unei integrări mai extinse în Uniunea Europeană.
(7)
Este indicat să se concentreze asistența comunitară asupra sarcinilor care urmează să fie definite în cadrul parteneriatelor europene, care vor furniza orientări pentru asistența financiară și vor respecta principiile, prioritățile și condițiile stabilite.
(8)
Asistența comunitară de care beneficiază țările din Balcanii de Vest în temeiul procesului de stabilizare și asociere se va acorda prin intermediul instrumentelor financiare corespunzătoare, în special Regulamentul (CE) nr. 2666/2000 al Consiliului din 5 decembrie 2000 privind asistența acordată Albaniei, Bosniei și Herțegovinei, Croației, Republicii Federale Iugoslavia și Fostei Republici Iugoslave Macedonia (2); în consecință, prezentul regulament nu va avea implicații financiare.
(9)
Programarea resurselor financiare care constituie asistența comunitară ar trebui să se bazeze pe prioritățile parteneriatelor europene și să fie adoptată în conformitate cu procedurile stabilite în cadrul instrumentelor financiare respective.
(10)
Revizuirea priorităților stabilite în parteneriatele europene poate avea un impact politic important asupra relațiilor cu țările din Balcanii de Vest. Este necesar, deci, ca principiile, prioritățile și condițiile aplicabile fiecărui parteneriat european să fie adoptate de către Consiliu.
(11)
Monitorizarea acestor parteneriate europene este asigurată în cadrul mecanismelor stabilite în temeiul procesului de stabilizare și asociere, în special rapoartele anuale privind procesul de stabilizare și asociere,
ADOPTĂ PREZENTUL REGULAMENT:
Articolul 1
Se instituie parteneriate europene pentru Albania, Bosnia și Herțegovina, Croația, Fosta Republică Iugoslavă Macedonia și Serbia și Muntenegru, inclusiv Kosovo, astfel cum este definit prin Rezoluția 1244 a Consiliului de Securitate al Organizației Națiunilor Unite din 10 iunie 1999 (denumite în continuare „parteneri”). Aceste parteneriate europene prevăd un cadru pentru prioritățile care decurg din analiza situației fiecărui partener, asupra cărora trebuie să se concentreze pregătirile în vederea unei integrări mai extinse în Uniunea Europeană, ținând cont de criteriile definite de Consiliul European, precum și pentru progresele realizate în punerea în aplicare a procesului de stabilizare și asociere, inclusiv, după caz, acordurile de stabilizare și de asociere, în special în domeniul cooperării regionale.
Articolul 2
La propunerea Comisiei, Consiliul adoptă, cu majoritate calificată, principiile, prioritățile și condițiile care trebuie să fie prevăzute de parteneriatele europene, precum și eventualele modificări ulterioare.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 martie 2004.
Pentru Consiliu
Președintele
B. COWEN
(1)  Aviz emis la 10 martie 2004 (nepublicat încă în Jurnalul Oficial).
(2)  JO L 306, 7.12.2000, p. 1. Regulament, astfel cum a fost modificat prin Regulamentul (CE) nr. 2415/2001 (JO L 327, 12.12.2001, p. 3).

Summary:
Parteneriatele cu Balcanii de Vest
Parteneriatele cu Balcanii de Vest
În cadrul procesului de stabilizare şi de asociere a ţărilor din Balcanii de Vest, Uniunea Europeană a stabilit parteneriate cu Albania, Bosnia şi Herţegovina, Fosta Republică Iugoslavă a Macedoniei, Muntenegru şi Serbia, inclusiv Kosovo, astfel cum este acesta definit prin Rezoluţia 1244 a Consiliului de Securitate al Organizaţiei Naţiunilor Unite. Parteneriatele stabilesc un cadru de domenii prioritare de acţiune şi un cadru financiar pentru a favoriza stabilitatea şi prosperitatea acestor ţări şi a regiunii, în perspectiva unei mai ample integrări în UE, acestea fiind recunoscute ca ţări potenţial candidate la aderare. Croaţia, ca ţară candidată cu care s-au iniţiat negocierile de aderare, beneficiază de un parteneriat pentru aderare.
ACT
Regulamentul (CE) nr. 533/2004 al Consiliului din 22 martie 2004 privind stabilirea de parteneriate europene în cadrul procesului de stabilizare şi asociere [A se vedea actele de modificare].
SINTEZĂ
Uniunea Europeană (UE) aplică ţărilor din Balcanii de Vest aceeaşi metodologie ca în cazul noilor state membre şi al ţărilor aderente. În aceste condiţii, procesul de stabilizare şi de asociere îmbogăţit rămâne cadrul general pentru parcursul european al ţărilor din Balcanii de Vest până la integrarea lor în UE.
S-au stabilit parteneriate cu Albania, Bosnia şi Herţegovina, Muntenegru şi Serbia, inclusiv Kosovo, astfel cum este acesta definit prin Rezoluţia 1244 a Consiliului de Securitate al Organizaţiei Naţiunilor Unite din 10 iunie 1999.
Croaţia, cu care s-au iniţiat negocierile de aderare, şi Fosta Republică Iugoslavă a Macedoniei beneficiază de parteneriate pentru aderare, care ţin seama de statutul lor specific de ţări candidate.
Parteneriatele vizează să sprijine procesul de stabilizare şi de asociere a ţărilor din Balcanii de Vest, precum şi respectarea criteriilor de aderare (denumite şi criteriile de la Copenhaga) în perspectiva aderării acestor ţări. Parteneriatele oferă un cadru coerent pentru reformele care urmează să fie întreprinse, precum şi un cadru financiar în acest sens. Ţările vizate elaborează, la rândul lor, planuri de acţiune însoţite de un calendar şi detalii privind mijloacele precise prin care intenţionează să îndeplinească cerinţele în vederea unei mai ample integrări în UE.
Mecanismul parteneriatelor
Aceste parteneriate prevăd un cadru pentru priorităţile care decurg din analiza situaţiei fiecărui partener, asupra cărora trebuie să se concentreze pregătirile în vederea unei mai ample integrări în Uniunea Europeană, ţinând cont de criteriile definite de Consiliul European, precum şi pentru progresele realizate în punerea în aplicare a procesului de stabilizare şi asociere, inclusiv, după caz, a acordurilor de stabilizare şi de asociere, în special în domeniul cooperării regionale.
Parteneriatele sunt revizuite în mod regulat, în funcţie de progresele realizate de fiecare ţară şi de noile priorităţi identificate. La propunerea Comisiei, Consiliul adoptă, cu majoritate calificată, principiile, priorităţile şi condiţiile care trebuie să fie prevăzute de parteneriatele europene, precum şi eventualele modificări ulterioare.
Monitorizarea acestor parteneriate este asigurată prin mecanismele stabilite în contextul procesului de stabilizare şi de asociere, în special pe baza rapoartelor anuale.
Asistenţă financiară
Parteneriatele oferă, de asemenea, un cadru de asistenţă financiară menit, în principal, să asigure punerea în aplicare a priorităţilor şi a obiectivelor identificate.
Asistenţa comunitară de care beneficiază ţările din Balcanii de Vest în cadrul procesului de stabilizare şi de asociere se acordă prin intermediul unor instrumente financiare specifice, şi anume Instrumentul de asistenţă pentru preaderare (IAP) pentru perioada 2007-2013, care înlocuieşte programul CARDS din 2000-2006.
Context
Consiliul European de la Feira din iunie 2000 a recunoscut ţărilor din Balcanii de Vest statutul de ţări potenţial candidate la aderarea la UE. Această perspectivă implică îndeplinirea anumitor criterii politice, economice şi instituţionale definite cu ocazia Consiliului European de la Copenhaga din 1993 (articolele 6 şi 49 din Tratatul privind Uniunea Europeană), astfel cum au fost recunoscute prin Declaraţia de la Zagreb din noiembrie 2000 a UE şi a ţărilor participante la procesul de stabilizare şi de asociere şi reafirmate de Consiliul European de la Salonic din iunie 2003.
„Agenda de la Salonic” din iunie 2003 (EN) defineşte căile şi mijloacele de intensificare a procesului de stabilizare şi de asociere, în special prin elaborarea de parteneriate.
Croaţia şi Fosta Republică Iugoslavă a Macedoniei sunt ambele ţări candidate, statut recunoscut în 2004, respectiv, 2005. De asemenea, statele membre au început negocierile de aderare cu Croaţia la 3 octombrie 2005.
Referinţe
Act
Intrarea în vigoare
Termen de transpunere în legislaţia statelor membre
Jurnalul Oficial
Regulamentul (CE) nr. 533/2004
27.3.2004
-
JO L 86 din 24.3.2004
Act(e) de modificare
Intrarea în vigoare
Termen de transpunere în legislaţia statelor membre
Jurnalul Oficial
Regulamentul (CE) nr. 269/2006
20.2.2006
-
JO L 47 din 17.2.2006
Regulamentul (CE) nr. 229/2008
18.3.2008
-
JO L 73 din 15.3.2008
Ultima actualizare: 31.08.2011